CELEX: 32014R0198
Language: hu
Date: 2014-02-28 00:00:00
Title: A Bizottság 198/2014/EU végrehajtási rendelete ( 2014. február 28. ) egyes áruk Kombinált Nómenklatúra szerinti besorolásáról

4.3.2014   
            
            
               HU
            
            
               Az Európai Unió Hivatalos Lapja
            
            
               L 62/4
            
         
      A BIZOTTSÁG 198/2014/EU VÉGREHAJTÁSI RENDELETE
   
   (2014. február 28.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2.oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 28-án.
      
         
            a Bizottság részéről, az elnök nevében,
         Algirdas ŠEMETA
         
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Tabletta formában kiszerelt termék kiskereskedelmi forgalom számára 30 tablettát tartalmazó műanyag dobozban kiszerelve. Egy tabletta a következő alkotóelemekből tevődik össze:
                  
                              —
                           
                           
                              bromelain (500 mg),
                           
                        
                              —
                           
                           
                              cellulóz,
                           
                        
                              —
                           
                           
                              kalcium-foszfát,
                           
                        
                              —
                           
                           
                              szilika,
                           
                        
                              —
                           
                           
                              magnézium-sztearát.
                           
                        A címke alapján a termék emberi fogyasztásra szánt táplálékkiegészítő.
               
               
                  2106 90 92
               
               
                  A besorolást a Kombinált Nómenklatúra értelmezésére vonatkozó 1. és 6. általános szabály, a Kombinált Nómenklatúra 21. árucsoportjához tartozó Kiegészítő Megjegyzés 5. pontja, valamint a 2106 vámtarifaszám, a 2106 90 alszám és a 2106 90 92 KN-kód szövegezése határozza meg.
                  A termék nem mutat egyértelműen meghatározott megelőző vagy terápiás tulajdonságokat. Ezért nem osztályozható a 3004 vámtarifaszám alá gyógyszerként.
                  Mivel a termék kimért adagokban kiszerelt élelmiszerkészítmény, amelyet táplálékkiegészítőként való felhasználásra szántak, megfelel a 21. árucsoporthoz tartozó Kiegészítő Megjegyzés 5. pontjában foglalt követelményeknek.
                  A termék egy enzimekből álló, hozzáadott anyagokat tartalmazó készítmény olyan kiszerelésben, amely alkalmassá teszi egy meghatározott célra, nevezetesen a táplálékkiegészítőként való emberi fogyasztásra (lásd még a 3507 vámtarifaszámhoz tartozó HR Magyarázat c) pont, első bekezdését). Ennek megfelelően, mivel a termék a 21. árucsoporthoz tartozó Kiegészítő Megjegyzés 5. pontjának hatálya alá tartozik, a 3507 vámtarifaszám alá, elkészített enzimként történő besorolása kizárt.
                  Ezért a terméket a 2106 vámtarifaszám alá, máshol nem említett élelmiszer-készítményként kell besorolni.